NARIADENIE KOMISIE (ES) č. 19/2006
zo 6. januára 2006,
ktorým sa mení a dopĺňa nariadenie Rady (ES) č. 747/2001, pokiaľ ide o colné kvóty Spoločenstva pre určité poľnohospodárske výrobky s pôvodom v Jordánsku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 747/2001 z 9. apríla 2001 ustanovujúce správu colných kvót a referenčných množstiev Spoločenstva pre výrobky spĺňajúce požiadavky pre preferencie na základe dohôd s určitými krajinami Stredomoria a rušiace nariadenia (ES) č. 1981/94 a (ES) č. 934/95 (1), a najmä na jeho článok 5 ods. 1 písm. b),
keďže:
(1)
Rozhodnutím z 20. decembra 2005 (2) Rada schválila Dohodu vo forme výmeny listov medzi Európskym spoločenstvom a Jordánskym hášimovským kráľovstvom o recipročných liberalizačných opatreniach a o nahradení protokolov 1 a 2 a príloh I, II, III a IV k asociačnej dohode medzi ES a Jordánskom.
(2)
Pre určité poľnohospodárske výrobky s pôvodom v Jordánsku táto dohoda ustanovuje nové colné kvóty, ako aj zmeny v existujúcich colných kvótach Spoločenstva, stanovených v nariadení (ES) č. 747/2001.
(3)
Na vykonávanie nových colných kvót a zmien v existujúcich colných kvótach je nevyhnutné zmeniť a doplniť nariadenie (ES) č. 747/2001.
(4)
Keďže sa dohoda uplatňuje od 1. januára 2006, toto nariadenie by sa malo uplatňovať od toho istého dátumu a malo by nadobudnúť účinnosť čo najskôr.
(5)
Opatrenia ustanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Príloha V k nariadeniu (ES) č. 747/2001 sa nahrádza textom prílohy k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. januára 2006